Document ID: 32006D0577

KOMISSION PÄÄTÖS,
tehty 22 päivänä elokuuta 2006,
eräistä lampaiden bluetongue-taudin vastaisista suojatoimenpiteistä
(tiedoksiannettu numerolla K(2006) 3849)
(ETA:n kannalta merkityksellinen teksti)
(2006/577/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sisämarkkinoiden toteuttamista varten eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan,
sekä katsoo seuraavaa:
(1)
Alankomaat, Belgia ja Saksa ilmoittivat komissiolle 17, 19 ja 21 päivänä elokuuta 2006 epäilyistään, jotka koskivat kliinisiä bluetongue-taudin tapauksia lammas- ja karjatiloilla, jotka sijaitsevat Alankomaiden, Belgian ja Saksan alueilla 50 kilometrin säteellä Alankomaissa sijaitsevasta Kerkraden kaupungista, josta ensimmäinen tautiepäilys ilmoitettiin.
(2)
Belgia, Saksa, Luxemburg ja Alankomaat ovat kieltäneet bluetongue-taudille alttiisiin lajeihin kuuluvien eläinten sekä niiden siemennesteen, munasolujen ja alkioiden siirrot alueilta, joilla tautia esiintyy, lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (2) ja lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä 23 päivänä toukokuuta 2005 tehdyn komission päätöksen 2005/393/EY (3) mukaisesti.
(3)
Jäsenvaltiot, joissa tautia esiintyy, ovat hyväksyneet asianmukaiset toimenpiteet ottaen huomioon entomologisen, ekologisen, maantieteellisen, meteorologisen ja epidemiologisen tilanteensa.
(4)
Bluetongue-taudin leviäminen alueelta, jossa tautia esiintyy, saattaa aiheuttaa vakavan vaaran eläimille yhteisössä.
(5)
Selkeyden ja avoimuuden vuoksi ja odotettaessa uusia epidemiologisia ja laboratoriotutkimuksia on aiheellista hyväksyä yhteisötason taudintorjuntatoimenpiteitä, jotka koskevat bluetongue-taudille alttiisiin lajeihin kuuluvien eläinten sekä niiden siemennesteen, munasolujen ja alkioiden siirtoja alueilta, joilla tautia esiintyy.
(6)
Voimassa olevia toimenpiteitä tarkastellaan uudelleen mahdollisimman pian elintarvikeketjua ja eläinten terveyttä käsittelevän pysyvän komitean kokouksessa tilanteen kehittymisen ja suoritettavien jatkotutkimusten tulosten pohjalta.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1. Liitteessä lueteltujen jäsenvaltioiden on kiellettävä bluetongue-taudille alttiisiin lajeihin kuuluvien elävien eläinten sekä niiden 1 päivästä toukokuuta 2006 lähtien kerätyn tai tuotetun siemennesteen, munasolujen ja alkioiden siirrot liitteessä luetelluilta alueilta muihin yhteisön osiin tai kolmansiin maihin.
2. Jäsenvaltiot myöntävät päätöksen 2005/393/EY 4 ja 6 artiklassa tarkoitettuja poikkeuksia edellä 1 kohdassa säädettyyn kieltoon.
3. Entomologinen, ekologinen, maantieteellinen, meteorologinen ja epidemiologinen tilanne huomioon ottaen asianomaisten jäsenvaltioiden on tarvittaessa toteutettava täydentäviä tutkimuksia liitteessä lueteltujen alueiden ulkopuolella.
Asianomaisten jäsenvaltioiden on jatkettava jo hyväksymiensä aiheellisten toimenpiteiden soveltamista.
Asianomaisten jäsenvaltioiden on suoritettujen tutkimusten tulosten perusteella tarkasteltava uudelleen kyseisiä toimenpiteitä, ja ne voivat soveltaa aiheellisia lisätoimenpiteitä.
2 artikla
Jäsenvaltioiden on muutettava kauppaan soveltamansa toimenpiteet tämän päätöksen mukaisiksi ja julkaistava kyseiset toimenpiteet. Niiden on ilmoitettava tästä komissiolle viipymättä.
3 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä elokuuta 2006.

Labels: 3
18
6